NER วิ่งฉิว 3% ลุ้นกำไรปี 62 โตแตะ 569 ลบ. รับราคายางพาราพุ่ง-ขยายฐานต่อเนื่อง
NER วิ่งฉิว 3% เดินหน้าทำ “ออลไทม์ไฮ” ลุ้นกำไรปี 62 โตแตะ 569 ลบ.รับราคายางพาราพุ่ง-ขยายฐานต่อเนื่อง ล่าสุด ณ เวลา 10.29 น. อยู่ที่ระดับ 2.62 บาท บวก 0.08 บาท หรือ 3.15% สูงสุดที่ระดับ 2.66 บาท ต่ำสุดที่ระดับ 2.56 บาท ด้วยมูลค่าการซื้อขาย 237.77 ล้านบาท
13 มี.ค. 2562

ผู้สื่อข่าวรายงานว่า ราคาหุ้น บริษัท นอร์ทอีส รับเบอร์ จำกัด (มหาชน) หรือ NER ณ เวลา 10.29 น. อยู่ที่ระดับ 2.62 บาท บวก 0.08 บาท หรือ 3.15% สูงสุดที่ระดับ 2.66 บาท ต่ำสุดที่ระดับ 2.56 บาท ด้วยมูลค่าการซื้อขาย 237.77 ล้านบาท

โดยราคาหุ้น NER ยังคงปรับตัวเพิ่มขึ้นอย่างต่อเนื่อง 5 วันติด นับตั้งแต่ราคาหุ้นปิดที่ระดับ 2.46 บาท เมื่อวันที่ 6 มี.ค. 62 
ด้านนักวิเคราะห์ บล.โกลเบล็ก ระบุในบทวิเคราะห์ คงคำแนะนำ “ซื้อ” ราคาเป้าหมาย 3.32 บาทต่อหุ้น โดยฝ่ายวิจัยมีมุมมองบวกสำหรับแนวโน้มผลประกอบการปี 62 และปี 63 ที่มีศักยภาพเติบโตอย่างชัดเจน ตามกำลังผลิตที่ปรับตัวเพิ่มขึ้น ปัจจุบันซื้อขายที่ PE ค่อนข้างถูก ราว 7.5 เท่า ต่ำกว่า PE อุตสาหกรรม อยู่ที่ระดับ 9.8 เท่า (Figure 2)
ทั้งนี้ คาดรายได้และกำไรปี 62 ราว 11,544 ล้านบาท เพิ่มขึ้น 14.8% จากปีก่อน และ 569.4 ล้านบาท ขยายตัว 17% จากปีก่อน ตามลำดับ จากสมมติฐานการปรับตัวเพิ่มขึ้นของกำลังผลิตรวม (Capacity) ในปี 62 อยู่ที่ราว 292,800 ตัน จากการเพิ่มสายการผลิตยาง RSS-Compound ที่มี Capacity 60,000 ตัน/ปี พร้อมกับคาดการณ์ %U.Rate สำหรับสายการผลิตดังกล่าวในปี 62 ราว 50%
โดยภาพรวมในปี 62 คาด Utilization รวมทุกสายการผลิตราว 230,880 พันตัน หรือคิดเป็น %U.Rate ราว 75% ขณะที่คาด %GPM และ %SG&amp;A จะทรงตัวจากปี 61 ที่ราว 10.4% และ 3.3% ตามลำดับ จากกลยุทธ์การขายสินค้าแบบ Order Matching โดยบริษัทฯจะขายสินค้าในปริมาณที่ใกล้เคียงกับปริมาณที่ซื้อวัตถุดิบเข้ามาในแต่ละวัน ซึ่งจะช่วยลดผลกระทบจากความผันผวนของราคายางพารา